མཁས་གྲུབ་ཐམས་ཅད་མཁྱེན་པ་དགེ་ལེགས་དཔལ་བཟང་པོའི་རྣམ་པར་ཐར་པ་བཞུགས་སོ། །
མཁས་གྲུབ་ཐམས་ཅད་མཁྱེན་པ་དགེ་ལེགས་དཔལ་བཟང་པོ་ནི། ལི་ཡུལ་ལྕང་ར་སྨུག་པོ་ནས་འོངས་པའི་སེའི་རིགས་ཀྱི་སྔགས་འཆང་ཞིག་ངམ་རིང་རྒྱ་མཁར་དུ་ཆགས་པའི་བརྒྱུད་པ་རིམ་པ་དུ་མ་ཞིག་འདས་པའི་འོག་ཏུ་གདུང་མ་ཉམས་པར་འཁྲུངས་པ་ཡབ་ཀུན་དགའ་བཀྲ་ཤིས་དཔལ་བཟང་དང་། ཡུམ་བུ་འདྲེན་རྒྱལ་མོ་གཉིས་ཀྱི་སྲས་སུ་ཁྲོ་བོ་ཞེས་པ་ཤིང་མོ་གླང་གི་ལོ་ལ། ལ་སྟོད་བྱང་གི་སའི་ཆ་ཕོ་བྲང་དཀར་པོ་བདེ་ལྡན་དུ་སྐུ་བལྟམས་སོ། །རྗེ་འཁྲུངས་ནས་ལོ་ཉི་ཤུ་རྩ་དགུ་དང་། རྒྱལ་ཚབ་ཆོས་རྗེ་འཁྲུངས་ནས་ཉེར་གཉིས་ལོན་པ་དེ་ཡིན། དེ་ལྟར་རིགས་རྒྱུད་ཕུན་སུམ་ཚོགས་པའི་ཡབ་ཡུམ་དེ་གཉིས་ལ་ཆེ་བ་རྗེ་འདི། བར་བ་བ་སོ་ཆོས་ཀྱི་རྒྱལ་མཚན། ཐ་ཆུང་བསོད་ནམས་བཀྲ་ཤིས་ཏེ་སྲས་གསུམ་མངའོ། །འཁྲུངས་མ་ཐག་ནས་གུར་མགོན་ལྕམ་དྲལ་སོགས་སྐུ་ཚེ་སྔ་མ་རྣམས་ནས་རྗེ་འདི་ཉིད་ལ་ལུས་དང་གྲིབ་མ་བཞིན་དུ་འགྲོགས་པའི་བསྟན་བསྲུང་རྣམས་ཀྱིས་བར་ཆད་ལས་དངོས་སུ་བསྐྱབ་ཅིང་ཞལ་གཟིགས་ཏེ་འཕྲིན་ལས་ཚུལ་བཞིན་དུ་སྒྲུབ་པར་ཞལ་གྱིས་བཞེས། སྐུ་ན་ཕྲ་མོའི་དུས་ནས་མཁས་གྲུབ་ལྷ་དབང་བློའི་སྐུ་ཡི་སྐྱེ་བར་གྲགས་པས་མཁས་གྲུབ་ཆོས་རྗེ་ཞེས་ཕྱོགས་ཀུན་ཏུ་གྲགས། ལྷ་དབང་བློ་འདི་ནི་རྒྱ་གར་གྱི་དེ་མིན་པར་སྣང་ངོ་། །དེ་ནས་མཁས་གྲུབ་སེང་གེ་རྒྱལ་མཚན་དཔལ་བཟང་པོས་མཁན་པོ་དང་། རྒྱལ་སྲས་ཐོགས་མེད་ཀྱི་སྲས་ཀྱི་ཐུ་བོ་རྒྱ་མ་པ་ཡོན་ཏན་འོད་ཀྱིས་སློབ་དཔོན་མཛད་ནས་ཚིགས་སྔ་མ་དགེ་ཚུལ་གྱི་སྡོམ་པ་ཡང་དག་པར་བཞེས་ཏེ་མཚན་མཁས་གྲུབ་དགེ་ལེགས་དཔལ་བཟང་པོ་ཞེས་གསོལ་ལོ། །སྐུ་ཚེ་སྔོན་མའི་བག་ཆགས་སད་དེ་གཞུང་ལུགས་རྒྱ་མཚོར་མང་དུ་ཐོས་པ་ཚོལ་བ་ལ་རྒྱལ་སྲས་རྟག་ཏུ་ངུ་ཤེར་ཕྱིན་ཚོལ་བ་ལྟར་གྱུར་ཏེ་བྱང་ངམ་རིང་དང་དཔལ་ལྡན་ས་སྐྱ་ལ་སོགས་པའི་ཆོས་གྲྭ་ཆེན་པོར་ཕེབས་ནས་སྡེ་སྣོད་འཛིན་པ་མཁས་པ་མང་པོ་འདུས་པའི་དབུས་སུ་མཚན་ཉིད་ཐེག་པའི་གཞུང་ལ་གསན་སྦྱོང་མཛད་པས་སྐྱེ་བས་ཐོབ་པའི་བློ་གྲོས་དྲི་མ་མེད་པ་དང་། བརྩོན་པ་རྨད་དུ་བྱུང་བའི་མཐུ་ལ་བརྟེན་ནས་རིང་པོ་མི་ཐོགས་པར་གཞུང་དོན་མཐའ་དག་ཐུགས་སུ་ཆུད་དེ་ཕྱོགས་ལས་རྣམ་པར་རྒྱལ་བའི་གྲགས་པ་ཐོབ། ངམ་རིང་དུ་བཞུགས་པའི་སྐབས་ཤིག་བོ་དོང་པཎ་ཆེན་ཕྱོགས་ལས་རྣམ་རྒྱལ་དེར་བྱོན་ཏེ་རིག་གཏེར་འདི་ནང་འགལ་གྱི་ཕུང་པོ་ཡིན་པས་ངས་མགོ་ནས་མཐར་ཆགས་སུ་དགག་པ་བྱེད་པ་ཡིན་པས། ཁྱེད་ས་སྐྱ་པ་ཕོ་རུས་ཅན་ཡོད་ན་ལན་ཐོབ་ཅིག་ཅེས་དྲིལ་བསྒྲགས་པར། ཆོས་གྲྭ་དེའི་ནང་ནས་མཁས་པར་གྲགས་པ་འགས་བརྩད་ཀྱང་། མཁས་པ་ཆེན་པོ་དེས་ཐལ་འགྱུར་གཉིས་གསུམ་ཙམ་གྱིས་ཚར་བཅད་ནས་ཕམ་པར་བྱས། དེ་ནས་ཐམས་ཅད་ཀྱིས་གྲོས་བྱས་པས་དགེ་ལེགས་དཔལ་བ་འདི་རང་དྲག་ཅེས་ཁ་འཆམ་སྟེ་རྗེ་འདི་པར་ཞུས་པས། སྐབས་དེར་དགུང་ལོ་བཅུ་དྲུག་ཡིན་ཀྱང་ཞལ་གྱིས་བཞེས་ཏེ་རྩོད་པ་མཛད་པས། པཎ་ཆེན་གྱིས་དགག་པ་མཛད་པ་རྣམས་དངོས་སྟོབས་ཀྱི་རིགས་པ་དྲི་མ་མེད་པས་རིམ་པ་བཞིན་སུན་ཕྱུང་སྟེ་རྩོད་པ་ལས་རྒྱལ་བའི་གྲགས་པ་ཐོབ། ལས་ཆེན་ཀུན་དགའ་རྒྱལ་མཚན་གྱི་བཀའ་གདམས་ཆོས་འབྱུང་དུ། བོ་དོང་པཎ་ཆེན་གྱིས་རྗེ་འདི་ལ་ཆེད་དུ་བརྗོད་པ་བུད་པ་(བུང་བ)རྣམ་པར་རྩེ་བའི་རྒྱུད་མངས་ཞེས་བྱ་བ་ཞིག་མཛད་ཅེས་གསུང་བ་ནི་ཞིབ་ཏུ་མ་བརྟག་པའི་སྐྱོན་ཏེ། བསྟོད་པ་དེ་ནི་ཞང་ཞུང་པ་ཆོས་དབང་གྲགས་པས་མཛད་པའོ། །དེས་ན་ཡིག་མཁན་ཞིག་གིས་ཆོས་དབང་གྲགས་པ་ཞེས་པ་ནོར་ནས་འཇིགས་མེད་གྲགས་པ་ཞེས་བྲིས་པ་ཡིན་ནམ་སྙམ་མོ། །འོན་ཀྱང་པཎ་ཆེན་པ་དེ་རྗེ་འདིའི་སྐུ་ཡོན་ལ་ཐུགས་ཤིན་ཏུ་མགུ་ནས་གཞན་དང་གཞན་དུ་བསྔགས་པ་བརྗོད་པའང་མཛད་དོ། །དེ་ནི་ས་པཎ་གྱིས། མཁས་པ་མཁས་པའི་དྲུང་ན་མཛེས། །བླུན་པོས་མཁས་པ་ཇི་ལྟར་གོ །ཞེས་པའི་དོན་དུ་སྣང་ངོ་། །
དགུང་ལོ་ཉེར་གསུམ་བཞེས་པའི་ཚེ་རྗེ་བཙུན་རེད་མདའ་པས་བསྐུལ་ནས་རྗེ་ཙོང་ཁ་པ་ཆེན་པོ་མཇལ་བར་དབུས་སུ་ཕེབས། དེ་སྐབས་རྗེ་རིན་པོ་ཆེ་སེ་ར་ཆོས་སྡིངས་སུ་དབྱར་གནས་མཛད་ནས་བཞུགས་ཡོད་པ་ལ། རྗེ་ཉིད་སེ་ར་རྩེར་ཕེབས་པ་ན་དེར་མཇལ་དུ་ཕྱིན་པས། ཐོག་མར་དགེ་སློང་ཞི་དུལ་ཅན་ཞིག་དང་མཇལ་བྱུང་བར། རྗེ་བཙུན་ཙོང་ཁ་པའི་གཟིམས་ཁང་གང་ཡིན་ཞེས་དྲི་བ་མཛད་པས། དགེ་སློང་དེས་ལན་མི་སྨྲ་བར་ནང་དུ་ཕྱིན་ནས་སྤོས་རིང་གཅིག་སྤར་ནས་ཁྱེར་བྱུང་སྟེ་གཟིམས་ཁང་སེར་པོའི་མདུན་དུ་སླེབ་པ་ན་ཕྱག་གསུམ་བཙལ་ནས། ཕྱག་གཉིས་ཀྱིས་སྤོས་རིང་བཟུང་ནས་དོན་གྱི་སླད་དུ་མཚན་ནས་སྨོས་ཏེ་བདག་གི་མཁན་པོ་རིན་པོ་ཆེ་བློ་བཟང་གྲགས་པའི་ཞལ་སྔ་ནས་བཞུགས་པའི་གཙུག་ལག་ཁང་ནི་འདིའོ་ཞེས་སྤོས་རིང་བཙུགས་པ་དང་འདུལ་བ་ནས་བཤད་པའི་དགེ་སློང་གི་རྟགས་ཆ་ལུགས་ལེགས་པར་ཚང་བའི་སྤྱོད་ལམ་དུལ་བ་གཟིགས་པ་དང་། བདག་ཉིད་ན་བཟའ་ཕུ་དུང་མ་བཞེས་པ་སོགས་མི་ཆེན་གྱི་ཆ་ལུགས་དང་ལྡན་ཞིང་ཐུགས་ང་རྒྱལ་བའི་རྣམ་པ་ཅན་ཡོད་པས་འཚེར་སྣང་གིས་དཔའ་ཞུམ་པར་གྱུར། དེ་ནས་རྗེའི་དྲུང་དུ་མཇལ་བས་སྔོན་གྱི་འབྲེལ་བའི་དབང་གིས་ཐུགས་དད་གནམ་ས་ངོ་མི་ཤེས་པ་འཁྲུངས། རྗེ་བཙུན་རེད་མདའ་བ་ཆེན་པོས་དཔོན་སློབ་ཏུ་མཚམས་སྦྱོར་བའི་ཕྱག་རྟགས་ནན་ཏན་ཡོད་པ་དེ་རྗེའི་ཕྱག་ཏུ་ཕུལ་ནས། རྒྱན་དྲུག་མཆོག་གཉིས་ཀྱི་གཞུང་གི་རྩ་བའི་དགོངས་པ་ལ་རྒྱ་གར་གྱི་མཁས་པ་དག་གིས་ཀྱང་དཔྱིས་ཕྱིན་པའི་དགོངས་འགྲེལ་དུ་མ་སོང་བ་འགའ་རེ་སྣང་ན། བོད་ཀྱི་བློས་བྱས་ཀྱི་གྲུབ་མཐའ་འདི་རྣམས་དགོངས་འགྲེལ་དུ་ཅི་ལ་མཆིས། གསུང་རབ་དགོངས་འགྲེལ་དང་བཅས་པའི་དོན་མ་ལུས་པ་ཉམས་སུ་ལེན་ན་ཇི་ལྟ་བུ་ལགས་སོགས་ཀྱི་དྲི་བ་དང་། ཡང་གཞུང་རྣམས་ཀྱི་དཀའ་བའི་གནད་ལ་དོགས་པ་ཤར་ཚུལ་རྣམས་གུས་པ་དང་བཅས་ཏེ་ཐོགས་པ་མེད་པར་ཞུས་པས། རྗེ་ཉིད་ཞལ་ཤིན་ཏུ་ནས་འཛུམ་ཞིང་བཞད་ཆུང་དང་སྦྲགས་ནས་ད་ཅི་གདའ་ཞེས་ཡང་ཡང་གསུངས་ཤིང་ཤིན་ཏུ་དགྱེས་པར་གྱུར། ཞུ་བ་རྣམས་རྫོགས་པ་ན། ཁྱོད་ཀྱི་གོ་བ་འདི་འདྲ་དང་དོགས་པ་འདི་ལྟ་བུ་འཆར་བའི་རྒྱུ་ཅི་ཡིན་ཞེས་བཀའ་འདྲི་གནང་བ་ལ། གཞུང་ལུགས་རབ་འབྱམས་ལ་ཐོས་པ་དང་། བླ་མ་ཡི་དམ་དབྱེར་མེད་དུ་གསོལ་བ་འདེབས་པ་ལ་འབད་པ་བགྱི༷ད་ལགས་ཞུས་པས། རྗེའི་ཞལ་ནས་འོ་དེ་ཀ་ཡིན། ངེད་ལའང་དེ་ལས་ལྷག་བྱེད་རྒྱུ་མེད་ནའང་། རྗེ་བཙུན་འཇམ་པའི་དབྱངས་ཀྱི་ཐུགས་རྗེ་ལས་རྙེད་པའི་གདམས་པ་རྣམས་ཁྱོད་ལ་སྟོན་པ་ཡིན་པས། ཁྱེད་ལ་ལམ་དུ་རྨི་ལམ་ཇི་ལྟར་བྱུང་ཞེས་གསུང་པ་ལ། སྙེ་ཐང་དུ་སླེབ་པའི་ཐོ་རངས་བདག་མུན་ཁྲོད་གཅིག་ཏུ་ཚུད་ནས་མགོ་འཁོར་ཏེ་འདུག་པ་ལ། ཤར་ཕྱོགས་ནས་རལ་གྲིའི་འཁོར་ལོ་རྩིབས་སྟོང་དང་ལྡན་པ། ཉི་མ་འབུམ་གྱི་འོད་དང་ལྡན་པ་ཞིག་ཤར་བྱུང་སྟེ་མུན་པ་བསལ་ནས་སྙིང་ཁར་ཐིམ་པས་བདེ་བའི་ཉམས་ཚད་མེད་པ་དང་ལྡན་པ་ཞིག་སྐྱེས་པ་རྨིས་ལགས་ཞུས་པས། ཁྱོད་ཀྱིས་བླ་མ་དང་ཡི་དམ་དབྱེར་མེད་དུ་མཐོང་བ་ལེགས། དེ་ཀ་དོན་ལའང་གནས་མོད། གཞན་བློ་དམན་པའི་གང་ཟག་འགའ་ཞིག་གིས། བླ་མ་དང་ཡི་དམ་ཐ་དད་དུ་མཐོང་བ་ཡིན། སྔགས་མཚན་ཉིད་ཀྱི་ལུས་ཡོངས་སུ་རྫོགས་པའི་བཤེས་གཉེན་མཚན་ཉིད་དང་ལྡན་པ་དང་། མཆོག་ཐུན་མོང་གི་དངོས་གྲུབ་སྟེར་བའི་ཡི་དམ་ལ་མ་འབད་པར་གཞི་རྩ་མེད་པའི་ཕྱོགས་རེའི་རྩ་དང་། རླུང་དང་། གཅོད་དང་། མན་ངག་ལྟར་སྣང་ཙམ་ལ་བརྟེན་ནས་རང་ཉིད་རྡོ་རྗེ་འཆང་དུ་རེ་བ་ཚོ་སྙིང་རེ་རྗེ། ཁྱོད་སྔགས་ཀྱི་ཆེད་དུ་བྱ་བའི་གདུལ་བྱ་རིན་པོ་ཆེ་ལྟ་བུའི་སྣོད་ལྡན་བསྟན་པ་ཐམས་ཅད་གྲུ་བཞི་ལམ་གྱིས་ཁྱེར་ཤེས་པ་ཞིག་འོང་བ་འདུག་གསུང་། ཡང་རྗེའི་ཞལ་ནས། ཁྱེད་ཡི་དམ་གང་ལ་བྱེད་ཀྱི་ཡོད་གསུང་བར། འཇམ་དབྱངས་སྨྲ་སེང་དང་གཤེད་དམར་ལ་བྱེད་ཀྱི་ཡོད་ལགས་ཞུས་པས། བཀའ་ལས། སྤྱིར་དམར་ནག་འཇིགས་གསུམ་གང་ལ་ཡི་དམ་བྱས་ཀྱང་རྗེ་བཙུན་གྱིས་རྗེས་སུ་འཛིན་མོད། འོན་ཀྱང་ངེད་ཀྱི་བརྒྱུད་པ་འདི་ལ་རྗེ་བཙུན་འཇམ་དབྱངས་ཀྱིས་བྱིན་གྱིས་བརླབས་པ་ཡིན་པས་དེ་ཤེས་དགོས་པ་ཡིན། ཡི་དམ་ཀྱང་དཔལ་རྡོ་རྗེ་འཇིགས་བྱེད་ལ་བྱེད་དགོས་ཏེ། འདི་ལ་རྒྱུ་དུས་འབྲས་དུས་གཉིས་ཀའི་སྐབས་སུ་འཇམ་དཔལ་གྱི་ཞལ་དངོས་སུ་ཡོད་པས་འཇམ་དཔལ་ཞི་ཁྲོ་སྦྲག་སྒྲུབ་ཏུ་འགྱུར་ཞིང་། དམ་པའི་ཆོས་ཀྱི་བར་ཆད་བསྲུང་བ་ལ་སྟོབས་ཤིན་ཏུ་ཆེ་བ་ཡིན་པས་ཡི་དམ་འདི་ལ་མཛད་ན་དེ་ལྟ་བུའི་དགོས་པ་ཁྱད་པར་ཅན་ཞིག་ཡོད་པ་ཡིན་ཞེས་གསུང་བར། འོ་ན་དེའི་དབང་དང་གདམས་པ་རྣམས་ཐུགས་ལ་འདོགས་པ་ཞུ་ཞེས་གསོལ་བ་བཏབ་པས། རྗེ་རང་གི་ཕྱག་གིས་བསྟར་ཏེ་དཀྱིལ་འཁོར་རྡུལ་ཚོན་གྱིས་བཞེངས་པར་མཛད་ནས་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་དང་། རྒྱུད་རྟོགས་པ་བདུན་པ་དང་། རྟོག་པ་གསུམ་པ་ལ་སོགས་པ་དང་། བསྐྱེད་རྫོགས་ཀྱི་ཁྲིད་སོགས་དཔལ་རྡོ་རྗེ་འཇིགས་བྱེད་ཀྱི་ཆོས་སྐོར་ཆ་ལག་དང་བཅས་པ་ཡོངས་སུ་རྫོགས་པ་དགྱེས་བཞིན་དུ་སྩལ། དེ་ནས་བཟུང་སྟེ་འཇིགས་བྱེད་ཀྱི་བདག་འཇུག་ཆག་མེད་དུ་གནང་། དེ་དུས་རྗེ་དར་མ་རིན་ཆེན། འདུལ་འཛིན་པ། འཇམ་དཀར་བ། རྟོགས་ལྡན་འཇམ་དཔལ་རྒྱ་མཚོ་རྣམས་ལས་ཆོས་བཀའ་ཅི་རིགས་གསན།
གཞན་ཡང་རྗེ་རིན་པོ་ཆེའི་དྲུང་དུ་ཟླ་བ་བཅུའི་རིང་ཉིན་མོ་ལམ་རིམ་དང་དབུ་མ། མངོན་པ་དང་ཚད་མ་སོགས་མཚན་ཉིད་དང་། གསང་འདུས་ཀྱེ་རྡོར་བདེ་མཆོག་དུས་འཁོར་སོགས་བླ་མེད་ཀྱི་དབང་དང་། རྒྱུད་སྡེ་འོག་མ་གསུམ་གྱི་དབང་རྗེས་གནང་སོགས་དང་། མདོ་རྒྱུད་དགོངས་འགྲེལ་དང་བཅས་པའི་གཞུང་རྣམས་ཀྱི་དོན་ལ་ཞིབ་བཤད། མཚན་མོ་བསྐྱེད་རྫོགས་ཀྱི་དཀའ་གནད་ཆེས་ཤིན་ཏུ་ཟབ་པ་རྣམས་ལ་མཛུབ་ཁྲིད་བཅས་ཟབ་པ་དང་རྒྱ་ཆེ་བའི་ཆོས་ཚུལ་བུམ་པ་གང་བྱོར་གསན། རྗེ་བླ་མའི་ཐུན་མོང་མ་ཡིན་པའི་གསང་བའི་རྣམ་ཐར་དང་སྔགས་ཀྱི་གདམས་པ་མང་པོ་ལྐོག་ཆོས་སུ་གནང་ནས། ད་ཁྱོད་ལ་མན་ངག་རྣམས་རྫོགས་པར་བཤད་ཡོད་པས་ངའི་སྔགས་ཀྱི་ཡིག་ཆ་འདི་རྣམས་ཀྱི་དཀའ་གནད་རྣམས་ལ་ཟིན་བྲིས་ཐོབ་ལ་རང་ཡང་ཉམས་སུ་ལོངས། སྣོད་ལྡན་གྱི་གདུལ་བྱ་རེ་གཉིས་ཙམ་བྱུང་ན་དེ་རྣམས་ལ་ཤོད། ངའི་མདོ་སྔགས་ཀྱི་ཡིག་ཆའི་དགོངས་པ་འགྲེལ་པའི་བསྟན་བཅོས་རྣམ་པར་དག་པ་རྩོམ་ལ། ཁྱད་པར་དུ་ངའི་སྔགས་ཀྱི་བསྟན་པ་འདི་རྣམས་རྒྱས་པར་གྱིས་ཤིག་གསུང་ནས་བསྟན་པ་ཐམས་ཅད་ཡོངས་སུ་གཏད་དོ། །སྐབས་དེར་རྗེའི་གསུང་གི་དཀའ་གནད་འགའ་ཞིག་ལ་ཟིན་བྲིས་ཀྱང་མཛད། དེ་ནས་གཙང་ལ་ཕེབས་ཏེ་བསྟན་པའི་བྱ་བ་རྒྱ་ཆེར་མཛད། དགུང་ལོ་སོ་གཅིག་བཞེས་པ་ཤིང་མོ་ལུག་གི་ལོ་སྨིན་དྲུག་ཟླ་བའི་གཟའ་སྐར་ཚེས་གྲངས་དགེ་བར་བྱང་ཆུབ་སེམས་དཔའ་ཟླ་བ་རྒྱལ་མཚན་གྱི་གདན་ས་མུ་ཟིང་གི་གཙུག་ལག་ཁང་དུ་རྗེ་བཙུན་རེད་མདའ་བ་གཞོན་ནུ་བློ་གྲོས་ཀྱིས་མཁན་པོ། སེམས་དཔའ་ཆེན་པོ་དཔལ་འབྱོར་ཤེས་རབ་ཀྱིས་ལས་སློབ། གཉལ་བ་བློ་གྲོས་མཚུངས་མེད་ཀྱིས་གསང་སྟེ་སྟོན་པའི་སློབ་དཔོན་མཛད་ནས་དད་པའི་དགེ་འདུན་བརྒྱད་ཚོགས་ཀྱི་དབུས་སུ་བསྙེན་པར་རྫོགས་པ་དགེ་སློང་གི་སྡོམ་པ་བཞེས་ཏེ་ངུར་སྨྲིག་འཛིན་པ་ཀུན་གྱི་གཙུག་རྒྱན་དུ་གྱུར་ཏོ། །ཆོས་རྗེ་དཀའ་བཞི་པ་སེང་གེ་རྒྱལ་མཚན་ལས་དབུ་མ་ལུགས་སུ་གྲགས་པའི་སེམས་བསྐྱེད་གསན། རྒྱལ་བའི་སྲས་པོ་དཔལ་འབྱོར་ཤེས་རབ་ལས་སེམས་ཙམ་ལུགས་སུ་གྲགས་པའི་སེམས་བསྐྱེད་གསན། དེ་ཡང་བོད་སྔ་མ་དག་གི་བཞེད་སྲོལ་ཡིན་གྱི་རང་ལུགས་ལ་མི་བཞེད་དེ། མཁས་གྲུབ་རྗེའི་གསུང་ལས། དེ་ལྟ་བས་ན་དབུ་སེམས་གཉིས་ལྟ་བ་ཐ་དད་དུ་བྱེད་ཀྱི་སེམས་བསྐྱེད་ཀྱིས་མི་འབྱེད་ཅིང་། རྗེ་བཙུན་བྱམས་མགོན་དང་འཇམ་དབྱངས་གཉིས་སེམས་བསྐྱེད་ཀྱི་ཚུལ་ལ་མི་མཐུན་པ་ག་ལ་ཡོད་ཅེས་གསུང་ངོ་། །དེས་ན་འཇམ་དབྱངས་ནས་ཀླུ་སྒྲུབ་ལ་བརྒྱུད་པ་དང་། དེ་ནས་ཞི་བ་ལྷ་ལ་བརྒྱུད་པ་སྟེ་བརྒྱུད་པ་གཉིས་དང་། བྱམས་པ་ནས་ཐོགས་མེད་ལ་བརྒྱུད་པ་སྟེ་བརྒྱུད་པའི་ཆུ་བོ་གསུམ་འདྲེས་ཀྱི་གདམས་པ་ཇོ་བོ་ཆེན་པོ་དཔལ་ལྡན་ཨ་ཏི་ཤ་ལས་བརྒྱུད་པའི་སྨོན་པ་དང་འཇུག་པའི་བྱང་ཆུབ་མཆོག་ཏུ་སེམས་བསྐྱེད་པའི་ཚོགས་ཡང་དག་པར་ལེན་པ་ནི་རྗེ་བཙུན་ཙོང་ཁ་པ་ཆེན་པོ་ལས་ཆོ་འཕྲུལ་ཟླ་བའི་ཚེས་བཅོ་ལྔ་ལ་ལྷ་ས་ཇོ་བོ་རིན་པོ་ཆེའི་སྐུ་དྲུང་དུ་བསམ་གྱིས་མི་ཁྱབ་པའི་མཆོད་པ་དང་སྨོན་ལམ་མཐའ་ཡས་པ་མཛད་པའི་སྐབས་སུ་གསན་ནོ། །ཉང་སྟོད་ལྕང་རའི་གདན་ས་མཛད་པས་ལྕང་ར་དཀའ་བཅུ་པར་ཡོངས་སུ་གྲགས། དེ་ནས་དབེན་གནས་རི་བོ་མདངས་ཅན་བཏབ་སྟེ་རྡོ་རྗེ་འཇིགས་བྱེད་ཀྱི་སྐུ་ཤིན་ཏུ་ཆེ་ཞིང་བྱིན་རླབས་ཀྱི་གཟི་འོད་འབར་བ་གཙོ་བོར་བཞུགས་པའི་འཁོར་དུ་མགོན་པོ་ཕྱག་དྲུག་པ། དམ་ཅན་ཆོས་རྒྱལ། གནོད་སྦྱིན་ཀྵེ་ཏྲ་པཱ་ལ་སོགས་ཀྱིས་བསྐོར་བའི་མགོན་ཁང་ཁྱད་པར་དུ་འཕགས་པ་བཞེངས། རབ་གནས་ཀྱི་སྐབས་ཡེ་ཤེས་སེམས་དཔའ་དངོས་སུ་ཐིམ་པའི་གཟིགས་སྣང་སོགས་ངོ་མཚར་བའི་ལྟས་མང་དུ་བྱུང་། སྔ་ཕྱིར་དགེ་བའི་བཤེས་གཉེན་དུ་མ་ལས་མདོ་སྔགས་ཀྱི་ཆོས་མཐའ་ཡས་པ་གསན་པའི་ཚུལ་བརྗོད་ན། རྗེ་བཙུན་ཆེན་པོ་གཞོན་ནུ་བློ་གྲོས་ཀྱི་དྲུང་དུ་རྩ་བ་ཤེས་རབ་ཚིག་གསལ་དང་བཅས་པའི་བཤད་པ། དབུ་མ་བཞི་བརྒྱ་པ་འགྲེལ་པ་དང་བཅས་པའི་བཤད་པ། དབུ་མ་འཇུག་པའི་བཤད་པ། བཤེས་པའི་སྤྲིངས་ཡིག་གི་བཤད་པ། ཐེག་པ་ཆེན་པོ་རྒྱུད་བླ་མ། སྐྱིད་སྡུག་ལམ་ཁྱེར་གྱི་ཁྲིད། དབུ་མ་ཆེན་པོའི་ལྟ་ཁྲིད། ཀྱཻ་རྡོ་རྗེའི་རྒྱུད་ཀྱི་བཤད་པ། ས་སྐྱ་པ་ཆེན་པོའི་དཀའ་འགྲེལ། རྗེ་བཙུན་རྩེ་མོའི་རྣམ་བཤད་ཉི་མའི་འོད་ཟེར། རྒྱུད་སྡེ་སྤྱིའི་རྣམ་བཞག། །རྗེ་བཙུན་གྲགས་པའི་དགེ་ལྡན་དང་ལྗོན་ཤིང་རྣམས་ཀྱི་བཤད་པ་དང་བཅས་པ་གསན། རྗེ་བཙུན་རེད་མདའ་པའི་སློབ་མ་དཔལ་འབྱོར་ཤེས་རབ་ལས་ཚད་མ་རྣམ་འགྲེལ་གྱི་བཤད་པ་རྗེ་བཙུན་གྱིས་མཛད་པའི་རྣམ་བཤད་ཀྱི་སྟེང་ནས་གསན། ཡང་དེ་ཉིད་ལ་མདོ་ཏིང་ངེ་འཛིན་རྒྱལ་པོ། འཕགས་པ་སྡུད་པ། རྡོ་རྗེ་གཅོད་པ། ལྕེ་སྒོམ་གྱི་མན་ངག་རིན་ཆེན་སྤུངས་པ། མེ་ལོང་སྐོར་གསུམ། ངེས་དོན་མཐར་ཐུག་རྣམས་ཀྱི་ལུང་གསན། ཡང་དེ་ཉིད་ལ་རྗེ་བཙུན་གྱིས་མཛད་པའི་རྣམ་བཤད་ཀྱི་སྟེང་ནས་མངོན་རྟོགས་རྒྱན་རྩ་འགྲེལ། མངོན་པ་ཀུན་ལས་བཏུས་ཀྱི་བཤད་པ་གཉིས་གསན། འདུལ་བ་མདོ་རྩ་བའི་བཤད་པ་ཡང་རྒྱལ་བའི་སྲས་པོ་དེ་ཉིད་ལ་གསན་ནོ། །ཆོས་རྗེ་དཀའ་བཞི་པ་སེང་གེ་རྒྱལ་མཚན་ལས་བུ་ཊཱིཀ་གི་སྟེང་ནས་སྨད